Annað er bara meðalmennska enda fer fjarri að allir staðir , borgir eða lönd séu sköpuð jöfn . Það kostar inn á helstu matarhátíð Hong Kong en það er tómt klink miðað við hvað þú færð fyrir snúðinn . Stærsta matarhátíð þeirrar merkilegu borgar sem nefnist Hong Kong fer fram árlega í marsmánuði og þar á bæ , í stíl við háhýsi sem ná til tunglsins , gera menn ekkert með hangandi hendi . Hún heitir Taste of Hong Kong en gæti eins heitið Taste of the World . Hér meinum við stærstu og vinsælustu matarhátíð þessarar stórborgar . Hún er bókstaflega blanda af Fiskideginum og Food & Fun því hér setja menn upp hundruðir matartjalda á hafnarbakkanum og í hverju og einu tjaldi er kokkur eða kokkar frá helstu veitingastöðum borgarinnar að búa til sitt allra besta . Hong Kong er stórborg í öllu tilliti og vellauðugir menn og fyrirtæki eiga flest betri veitingahús borgarinnar . Þeir treysta auðvitað ekki hverjum sem er fyrir hlutunum og því er það hér í borg sem finna má flesta matreiðslumenn með Michelin-stjörnur í veröldinni allri . Engir þeirra veigra sér við að matreiða 100 prósent príma mat fyrir þúsundir í einu á Taste of Hong Kong . Ólíkt því sem gerist á Dalvík þarf að greiða aðgangseyri hafi smekkfólk áhuga að prófa einhverja af þeim þúsundum rétta sem hér finnast yfir hátíðina . En ólíkt Food & Fun þar sem stök máltíð er það dýr að skipta þarf greiðslum í tólf mánuði fyrir meðalmanninn ættu flestir Íslendingar , og aðrir , að ráða við aðgangseyrinn að Taste of Hong Kong . Þetta árið kostar aðgangur heilar átján hundruð krónur íslenskar eða 120 innlenda dollara . Á allra heitustu stöðunum þarf að punga út nettri viðbót fyrir eitthvað matarkyns en óhætt að segja að fyrir íslenskan fimm þúsund kall er hægt að prófa hina bestu rétti á flestum af hinum þrjú hundruð stöðum sem hér finnast . Það er príma díll á hvaða tungumáli sem er 🙂